Bejaardes erg aangerand tydens hoewe-aanvalDie huis is deur die aanvallers geplunder (Foto: Verskaf) Waarskuwing: Die foto’s in die berig is grafies van aard en kan sensitiewe lesers ontstel. ‘n Bejaarde paar en ’n 45-jarige man is Dinsdag vroegoggend deur drie aanvallers oorval en aangerand op ’n hoewe in die Sinoville-omgewing, noord van Pretoria. Die hoewe is in die Sinoville-woongebied geleë. Die aanvallers het vroegoggend, tussen 01:00 en 02:00, die huis binnegekom. Hulle het die kombuisdeur se staalhek gebreek. Phida Strydom (78) en Louis Jacobsz (74) was besig om te slaap toe die aanvallers ingebreek het. Strydom se 45-jarige seun, Louis, wat by hulle in die huis woon, was in ’n ander kamer ook aan die slaap. Jaco Nel, Phida se skoonseun, vertel die aanvallers het eerste na sy skoonma-hulle se kamer gegaan. Hulle het die bejaarde paar in hul bed met messe en ’n vuurwapen oorval en begin aanrand. Die aanvallers het die bejaardes met skoenveters vasgemaak en die kluis se sleutel geëis. Hulle is toe na Louis se kamer toe. “Ek was nog besig om te slaap toe iemand skielik met ’n flits in my kamer kom. Ek dog eers dis oom Louis, maar toe sien ek die wapen in die man se hand. Hy het gesê ek moet vir hom die kluis se sleutel gee of hulle gaan my skiet. Hy het die geweer teen my kop gedruk, my hande en voete met skoenveters vasgebind en gesê ek moet op my maag lê en stilbly,” vertel Louis. Louis sê hy het nie geweet waar die kluissleutel is nie. “Mens voel so weerloos as iemand ’n wapen op jou rig. Ek het als gedoen wat die man my gevra het. Ek het vir hom gesê hy kan alles vat, maar my net los,” vertel Louis. Lizel Nel, Phida se dogter, vertel ’n man en vrou, wat vir Jacobsz los werkies doen en wat buite die huis in ’n buitehuis woon, is ook deur die aanvallers aangerand. Dié paar het ’n eenjarige dogtertjie. “Die aanvallers het die eenjarige dogtertjie na my ma-hulle, wat in hul kamer vasgebind was, gevat. Hulle het gedreig en gesê hulle gaan die baba doodmaak as my ma nie die kluissleutel vir hulle gee nie,” vertel Lizel. Lizel sê die aanvallers het toe in ’n stadium hulle maskers van hul gesigte afgehaal. “Dit is toe dat my ma dink hulle gaan doodgemaak word.” Die aanvallers het die huis geplunder en is met selfone, geld, ŉ kredietkaart en ’n televisie vort. Na die aanvallers weg is, het Phida daarin geslaag om haarself los te kry. Sy het Jacobsz en toe Louis daarna losgemaak. “Phida het na die huishulp, wat buite in ’n kamer woon, geroep. Die huishulp het toe vir my gebel. Ek en Jaco het dadelik in die kar gespring en soontoe gery. Toe ons daar aankom, was die paramedici en polisie reeds daar. Ons het op my bebloede ma-hulle in die kamer afgekom,” vertel Lizel. Phida en Jacobsz is steeds in ’n hospitaal in Pretoria. Lizel sê haar ma-hulle het wonde teen die kop opgedoen. Haar ma is onder meer in die hand met ’n mes gesteek. Jacobsz is al na ’n algemene saal oorgeplaas. Die dokter het bevestig hy het niks gebreek nie. Phida is tans onder waarneming en wag nog vir terugvoer van die dokter. Maroela Media het Dinsdagoggend navraag aan kapt. Kay Makhubele, woordvoerder van die polisie gerig, maar wag nog vir terugvoer.